答秘书丞张率诗
到洽 (NanBei)
东南季子，上国贾生。会稽竹箭，峄阳孤茎。物产因地，品赋斯征。孰若兼美，羽仪上京。（一章）上京羽仪，十纪鸿渐。竹待羽栝，木资刳剡。皎皎素丝，涅而不染。晨鸡靡暄，径寸谁掩。（二章）豫樟之生，谁能先识。山衡野虞，偶知所植。百尺无枝，何枉斯直。青冥耸翰，丹屑拂翼。（三章）尔日闻声，余称倾盖。事以年殊，理因义会。我好春兰，子欢秋艾。兰艾既辩，春秋交害。（四章）在昔壮年，尝怪长老。殷勤好少，忘年爱宝。于今念兹，苟求怀抱。绮繻素褐，何伤交道。（五章）前有元干，置左置右。后有弘度，流分四部。爰在伊人，蔚为举首。余掌司直，有谬兰莠。（六章）余既迟暮，伤兹岁聿。迫以贱事，且婴老疾。子有俦年，方赊来日。虽无事焉，宁忘蓬荜。（七章）寤言安适，怀人在斯。九重窈窕，长安莫窥。既迅千里，玉策金羁。且息望美，自事衰疲。（八章）